SKRIFTLIG FORESPØRGSEL E-4040/00

af Sérgio Sousa Pinto (PSE) til Kommissionen

(21. december 2000)

Om: Konkurrencepolitik misbrug af dominerende stilling

Kan Komissionen oplyse, hvilken stilling Qualifyer Group Airlines (bestående af følgende luftfartsselskaber: Swiss Air, Sabena, TAP Air Portugal, AOM French Airlines, Crossair, Air Littoral, Air Europe, LOT Polish Airlines, PGA Portugália Airlines, Volare Airlines, Air Liberté), der administreres af Qualifyer Loyalty, Ltd., har på markedet, og hvilken praksis den følger?

Borgerne/forbrugerne har meget konkrete årsager til at frygte, at denne virksomhedsgruppe skal udnytte de muligheder, den har for at misbruge sin dominerende stilling, og som kan give sig udslag i højere priser, forringet service og urimelige handelsbetingelser, navnlig for så vidt angår ruten Bruxelles-Lissabon/Porto. En sådan praksis, der muligvis er kendetegnet ved misbrug og illoyal konkurrence, vil efter vores opfattelse især være i strid med bestemmelserne i artikel 82 i EF-traktaten.

Svar afgivet på Kommissionens vegne af Mario Monti

(27. februar 2001)

Qualiflyer-gruppen, der er en alliance mellem luftfartsselskaber, er karakteriseret ved, at SAirGroup, Swissairs moderselskab, har en politik, der går ud på at investere i en række af alliancens luftfartsselskaber. I mange tilfælde giver disse kapitalinteresser SAirGroup fælles kontrol over det luftfartsselskab, der er investeret i, sammen med andre aktionærer. Qualiflyer Loyalty Ltd. er det selskab, der administrerer de deltagende luftfartsselskabers fælles bonusprogram, men det leder ikke Qualiflyer-gruppen.

Kommissionen har taget stilling til transaktioner, hvor SAirGroup har erhvervet fælles kontrol over andre luftfartsselskaber i Qualiflyer-gruppen. I 1995 traf Kommissionen en beslutning(1), hvorved den erklærede fusionen mellem Swissair/Sabena forenelig med fællesmarkedet. I 1999 traf den en beslutning, hvorved den godkendte SAirGroups og Maríne-Wendels, et fransk finansielt holdingselskabs, overtagelse af AOM. I 2000 godkendte Kommissionen fusionen mellem AOM/Air Liberté/Air Littoral.

Kommissionen har også for nylig undersøgt, om aftalerne mellem Qualiflyer-gruppens luftfartsselskaber er forenelige med EF-traktatens artikel 81 (tidligere artikel 85). I februar 2000 sendte Kommissionen en advarselsskrivelse til fem luftfartsselskaber i Qualiflyer-gruppen (Swissair, TAP, Sabena, Crossair og AOM), hvorefter disse selskaber ophørte med at samordne deres priser inden for Fællesskabet samt på ruter mellem Fællesskabet og Schweiz.

Det er mere sandsynligt, at der kan opstå konkurrencemæssige problemer på grundlag af EF-traktatens artikel 81 og/eller 82 (tidligere artikel 86) på ruter, hvor der er tale om overlapning, dvs. ruter, der beflyves af to Qualiflyer-luftfartsselskaber, som har deres respektive trafikknudepunkter (hubs) i hver sin ende af ruten, f.eks. ruten Bruxelles-Lissabon. På denne baggrund vil Kommissionen gerne have tilsendt oplysninger, som det ærede medlem måtte have om eventuelt misbrug af en dominerende stilling eller anden konkurrencebegrænsende praksis på denne rute.

På andre ruter, f.eks. ruter til og fra forskellige franske byer, der beflyves af AOM, Air Liberté og Air Littoral, konkurrerer Qualiflyer-gruppens luftfartsselskaber med de traditionelle nationale luftfartsselskaber.

Den portugisiske regering bekendtgjorde for nogen tid siden, at den påtænker at sælge en aktiepost i TAP. Kommissionen er imidlertid ikke blevet underrettet om denne transaktion.

(1) EFT L 239 af 7.10.1995.